《言怀五首 其五》
明代·李昱

新沐换轻帻，振衣坐南轩。轩前何所有，嘉木阴以繁。

林端响灵籁，幽趣难具论。好风既南至，流火将西奔。

寒暑互推迁，日月相朝昏。至人体天运，闲居寂无言。

尼父温伯雪，目击道已存。如何支离子，聒耳来喧喧。

作者简介：元明间浙江钱塘人，字宗表，号草阁。元末避居永康、东阳间，授徒为业。明洪武中官国子监助教。有《草阁集》。